# srbija-grb-mali

**РЕПУБЛИКА СРБИЈА**

**ВИШЕ ЈАВНО ТУЖИЛАШТВО**

**A. бр. 83/24**

**25.04.2023.године**

**ЛЕСКОВАЦ**

**ВИШЕ ЈАВНО ТУЖИЛАШТВО У ЛЕСКОВЦУ** на основу чл. 45. и чл. 47. Закона о државним службеницима („Сл. гласник РС”, бр.79/2005, 81/2005 - испр., 83/2005 - испр., 64/2007, 67/2007 - испр., 116/2008, 104/2009, 99/2014, 94/2017, 95/2018, 157/2020 и 142/2022), чл. 2. ст. 8. и чл. 5. ст. 3. Уредбе о интерном и јавном конкурсу за попуњавање радних места у државним органима („Сл. гласник РС”, бр. 2/19 и бр. 67/21), у складу са Правилником о унутрашњем уређењу и систематизацији радних места у Вишем јавном тужилаштву у Лесковцу А.бр. 1294/22 од 04.11.2022. године, Кадровским планом за 2024. годину, Закључка Комисије за давање сагласности за ново запошљавање и додатно радно ангажовање код корисника јавних средстава 51 број: 112-493/2024 од 30.01.2024. године и Одлуком Главном јавног тужиоца у Вишем јавном тужилаштву у Лесковцу о спровођењу интерног конкурса А.бр. 83/24 од 22.04.2024. године,

**ОГЛАШАВА ИНТЕРНИ КОНКУРС**

**ради попуњавања радног места на неодређено време у Вишем јавном тужилаштву у Лесковцу и то:**

- радно место: тужилачки помоћник 1 (један) извршилац, у звању самосталног саветника.

**ОПШТИ УСЛОВИ ЗА ЗАПОСЛЕЊЕ**: кандидати морају да испуњавају све опште услове за запослење прописане чл. 45. ст. 1. Закона о државним службеницима: пунолетан држављанин Републике Србије који има прописану стручну спрему и испуњава остале услове одређене законом, другим прописом и правилником о унутрашњем уређењу и систематизацији радних места у државном органу, ако му раније није престајао радни однос у државном органу због теже повреде дужности из радног односа и није осуђиван на казну затвора од најмање шест месеци, посебне услове за рад на радном месту за које конкуришу.

**Трајање радног односа:** радни однос се заснива на неодређено време.

**ИЗВРШИЛАЧКО РАДНО МЕСТО КОЈЕ СЕ ПОПУЊАВА ( ОПИС ПОСЛОВА И УСЛОВИ ЗА РАД ПРЕМА ПРАВИЛНИКУ О УНУТРАШЊЕМ УРЕЂЕЊУ И СИСТЕМАТИЗАЦИЈИ РАДНИХ МЕСТА)**

1. РАДНО МЕСТО ТУЖИЛАЧКИ ПОМОЋНИК у звању самостални саветник (1**) један извршилац**

**ОПИС ПОСЛОВА**: Помаже главном јавном тужиоцу и јавни тужиоцима у раду, прати судску праксу, израђује тужилачке акте, узима на записник кривичне пријаве, поднеске и изјаве грађана, самостално предузима процесне радње, врши под надзором и упутствима јавног тужиоца, односно заменика јавног тужиоца послове предвиђене законом и другим прописима.

**УСЛОВИ:** Стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен правосудни испит, најмање две године радног искуства у струци након положеног правосудног испита и потребне компетенције за рад за ово радно место.

Пријаве на овај конкурс, у року од 8 (осам) дана од дана оглашавања на сајту Вишег јавног тужилаштва у Лесковцу и огласној табли Вишег јавног тужилаштва у Лесковцу, могу поднети запослени у Вишем јавном тужилаштву у Лесковцу, који испуњавају наведене услове за запослење и рад, на адресу: Више јавно тужилаштво у Лесковцу, ул. Пана Ђукића бр 13, са назнаком: „За интерни конкурс“ и називом радног места на које се конкурише или непосредно у Писарници овог тужилаштва.

Уз пријаву кандидати су дужни да приложе: уверење о држављанству, извод из матичне књиге рођених, уверење да се против њих не води кривични поступак, уверење да нису осуђивани, доказ о стеченом високом образовању из научне области правне науке на основним академским студијама у обиму од најмање 240 ЕСПБ бодова, мастер академским студијама, односно на основним студијама у трајању од најмање четири године или специјалистичким студијама на факултету, положен правосудни испит и уверење о здравственој способности. Наведени докази прилажу се у оригиналу или овереној фотокопији, при чему у пријави треба навести контакт телефон.

Интерни конкурс спроводи Конкурсна комисија коју је именовао Главни јавни тужилац у Вишем јавном тужилаштву у Лесковцу.

Неблаговремене, недопуштене, неразумљиве или непотпуне пријаве биће одбачене без даљег разматрања.

У изборном поступку вршиће се провера посебних функционалних компетенција пријављених кандидата и обавиће се интервју са свим пријављеним кандидатима.

Провера ће се вршити писменом и усменом провером и разговором са кандидатима.

Датум провере биће накнадно одређен, а о чему ће кандидати бити благовремено обавештени.

Посебне функционалне компетенције за радно место тужилачки помоћник које ће се проверавати су следеће:

* Посебна функционална компетенција: поседовање знања и вештина за израду нацрта тужилачких одлука и других акта, израда нацрта правних ставова, вештине заступања на главном претресу у кривичном и другим поступцима пред надлежним судовима, вештине управљања преткривичним поступком (провера ће се вршити писаним путем- тест или задатак, и усменим путем- разговор са кандидатом).
* Посебна функционална компетенција у одређеној области рада Управа у јавном тужилаштву – познавање материјалних и процесних прописа релевантних за надлежност јавног тужилаштва, познавање прописа релевантних за управу у јавном тужилаштву, познавање потврђених међународних уговора и општеприхваћених правила међународног права (провера усменим путем- разговор са кандидатом).

Мерила која ће бити коришћена за вредновање функционалних компетенција су следећа: стручна заснованост, аналитичност, систематичност, структура рада и комплексност рада.

Интерни конкурс оглашава се дана 26.04.2024. године истицањем на интернет страници Вишег јавног тужилаштва у Лесковцу <https://leskovac.vjt.rs/> и огласној табли у Вишем јавно тужилаштву у Лесковцу.

**ГЛАВНИ ЈАВНИ ТУЖИЛАЦ**

**Љиљана Златановић Јанковић**